google/wiki40b huggingface dataset:
PlayStation 2

Το PlayStation 2 ή PS2 (Ιαπ:プレイステーション2 Pureisutēshon Tsū) είναι μια 128-bit κονσόλα παιχνιδιών έκτης γενιάς, η οποία κυκλοφόρησε από την εταιρεία Sony Computer Entertainment. Είναι ο διάδοχος του PlayStation και ο πρόγονος του PlayStation 3. Το PlayStation 2 είναι μια παιχνιδομηχανή της σειράς PlayStation, η οποία περιλαμβάνει κονσόλες και φορητές παιχνιδομηχανές. Η κατασκευή της ανακοινώθηκε το Μάρτιο του 1999 και κυκλοφόρησε ένα χρόνο αργότερα στην Ιαπωνία. Οι κύριοι ανταγωνιστές του ήταν το Dreamcast της Sega, το Xbox της Microsoft και το Gamecube της Nintendo.
Το PS2 είναι η κονσόλα με τις μεγαλύτερες πωλήσεις, έως σήμερα, έχοντας φτάσει τα 155,1 εκατομμύρια τον Μάρτιο του 2012. Σύμφωνα με την εφημερίδα Guardian στις 4 Ιανουαρίου 2013 η Sony ανακοίνωσε την λήξη της παραγωγής της κονσόλας παγκοσμίως. Ο λόγος είναι το Playstation 4, το οποίο κυκλοφόρησε στην Ελλάδα στις 13 Δεκεμβρίου του 2013.

Ιστορία

Τον Απρίλη του 1999 κυκλοφόρησαν οι πρώτες ειδήσεις από τη διάδοχο του PlayStation, λίγο μετά από το λανσάρισμα της Dreamcast. Το επίσημο λανσάρισμα του PS2 έγινε στις 4 Μαρτίου στην Ιαπωνία και στις 26 Οκτωβρίου στις Η.Π.Α. Η είδηση έφτασε με μεγάλη έκταση στους αγοραστές, γεγονός το οποίο προκάλεσε μεγάλη κίνηση από το αγοραστικό κοινό από την πρώτη μέρα της κυκλοφορίας του. Η Sony γνώριζε αυτό που επρόκειτο να συμβεί την ημέρα της κυκλοφορίας του συστήματος αυτού, έτσι δόθηκε η ευκαιρία στους πωλητές να πουλήσουν αυτόν τον εξοπλισμό στο eBay. Πολύ λίγα άτομα απέκτησαν την κονσόλα τους στα τέλη του 2000 εξαιτίας των καθυστερήσεων της εταιρείας.
Η κυκλοφορία του PlayStation 2 ήταν λιγότερο εντυπωσιακή, αν τη συγκρίνει κάποιος με το καλά σχεδιασμένο λανσάρισμα που πραγματοποίησε η Sega για την Dreamcast, με σκοπό να προσελκύσει τους καταναλωτές.
Οι αρχικές θεαματικές πωλήσεις του PlayStation 2, οφείλονταν σε μεγάλο βαθμό στην επιτυχία του προκατόχου του, το PlayStation, καθώς και το γεγονός ότι είναι συμβατό με αυτό το παιχνίδι. Μόνο στην Ιαπωνία στην πρώτη εβδομάδα του πωλήθηκαν περίπου 900.000 κονσόλες. Αργότερα, η Sony κέρδισε περισσότερη δημοτικότητα χάρη στους δυνατούς τίτλους και στην ανάπτυξη των εξελιγμένων περιφερειακών από τρίτους.

Διάδοχοι

Ο διάδοχος του PlayStation 2 είναι το PlayStation 3. Η Τρίτη γενιά PlayStation γνωστή και ως PS3, κυκλοφόρησε στις 11 Νοεμβρίου 2006 στην Ιαπωνία, στις 17 Νοεμβρίου 2006 στη Βόρεια Αμερική και στις 23 Μαρτίου 2007 στην Ευρώπη. Το PlayStation 3 ήταν αρχικά συμβατό με όλα τα παιχνίδια των PlayStation και PlayStation 2, όμως εξαιτίας της αφαίρεσης του επεξεργαστή του PlayStation 2 (Emotion Engine Chip) ύστερα από την κυκλοφορία της έκδοσης των 40 GB, η δυνατότητα να παίζει δίσκους του PlayStation 2 έχει περιοριστεί στην προσομοίωση αυτών. Ενώ τα παιχνίδια του PS3 δεν έχουν περιορισμούς σχετικά με τη γεωγραφική τοποθεσία, τα παιχνίδια των PlayStation και PlayStation 2 εξακολουθούν να παίζουν μόνο σε κονσόλες από την ίδια περιοχή. Η νεώτερη και λεπτότερη εκδοχή (Slim) του PS3 κυκλοφόρησε το 2009 και δεν έχει καθόλου τη δυνατότητα να παίζει παιχνίδια του PlayStation 2 ενώ συνεχίζει να παίζει τα παιχνίδια του αρχικού PlayStation.
Γιούντιτ Ράκερς

Βιογραφία

Μεγάλωσε στο Μπαντ Λίπσπρινγκε. Σπούδασε στο Γυμνάσιο Πελισέους. Από το 1995 έως το 2001 σπούδασε δημοσιογραφία και επικοινωνία, γερμανική φιλολογία και σύγχρονη ιστορία στο Πανεπιστήμιο του Μύνστερ. Παράλληλα εργάστηκε σε ραδιοφωνικούς σταθμούς. Από τον Ιανουάριο του 2004 έως τον Ιανουάριο του 2010 εργάστηκε σε τηλεοπτική εκπομπή της Βορειογερμανικής Ραδιοφωνίας (Norddeutscher Rundfunk).
Από το 2005 παρουσιάζει το ειδησεογραφικό πρόγραμμα Tagesschau στο ARD και διαβάζει τις ειδήσεις στα Tagesthemen, Nachtmagazin και Morgenmagazin. Στις 14 Μαΐου 2011 φιλοξένησε τον διαγωνισμό τραγουδιού Eurovision 2011 στο Ντίσελντορφ της Γερμανίας μαζί με τους Στέφαν Ράαμπ και Άνκε Ενγκέλκε.
Παγκόσμιο πρωτάθλημα BDO στα βελάκια

To Παγκόσμιο πρωτάθλημα της BDO στα βελάκια (BDO World Darts Championship) αποτελεί τη μία έκδοση του παγκοσμίου πρωταθλήματος στα βελάκια. Ξεκίνησε ως ενιαίο το 1978. Από το 1994, έπειτα από διαμάχη με τον Βρετανικό Οργανισμό του αθλήματος (British Darts Organisation) μια ξεχωριστή ομάδα δημιουργήθηκε, με την επωνυμία Επαγγελματική Ένωση (Professional Darts Corporation) και διεξάγει το δικό της παγκόσμιο πρωτάθλημα (PDC World Darts Championship). Η διοργάνωση τελεί υπό την αιγίδα της Βρετανικής Ένωσης. Ο Άγγλος Μάρτιν Άνταμς κέρδισε με 7-5 στον τελικό των ανδρών του 2010, ο οποίος διεξήχθη στις 10 Ιανουαρίου, επικρατώντας του Ντέιβ Τσίσνολ. Ο Άνταμς έγινε ο μεγαλύτερος σε ηλικία κάτοχος του τίτλου το 2010, σε ηλικία 53 ετών και 224 ημερών.
Στουτγκάρδη

Οικονομία

Η Στουτγκάρδη αποτελεί την έδρα μεγάλων βιομηχανικών επιχειρήσεων, όπως η Daimler, η Porsche και η Robert Bosch GmbH και Mercedes-Benz.

Αθλητισμός

Η πόλη είναι γνωστή για την ποδοσφαιρική της ομάδα «ΦφΜ Στουτγκάρδη» (γερμανικά: VfB Stuttgart).
Λιονέλ Τερέ

Βίος

Γόνος μεγαλοαστικής οικογένειας, ο Τερέ φέρεται πως ξεκίνησε την αναρρίχηση στην ηλικία των 5 ετών, σκαρφαλώνοντας βράχια στο πάρκο των γονιών του. Σε ηλικία περίπου 11 ετών, ξεκίνησε εύκολες αναβάσεις σε βράχια κοντά στην Γκρενόμπλ, με συμμαθητές της ηλικίας του. Μια ασθένεια του πατέρα του, τού επέτρεψε να γνωρίσει το Σαμονί σε ηλικία 12 ετών. Αναρριχήσεις με τον εξάδελφό του στην Αιγκιγιέτ ντ' Αρζεντιέρ, στη ΝΑ όψη του Μπρεβάν, στη Γκραν Σαρμόζ και την Πτιτ Βερτ τον έβαλαν για τα καλά στον κόσμο της αναρρίχησης. Ο Τερέ ασχολήθηκε επίσης σε νεαρή ηλικία με το σκι, όπου διακρίθηκε σε εθνικό επίπεδο.
Οδηγός βουνού και εκπαιδευτής σκι, ο Τερέ έλαβε μέρος σε ορεινές μάχες εναντίον των Γερμανών στη διάρκεια του Β' Π.Π. Μετά τον πόλεμο έγινε γνωστός ως ένας από τους καλύτερους ορειβάτες και οδηγούς του Σαμονί εξαιτίας των ταχύτατων αναβάσεών του σε μερικές από τις πλέον διάσημες διαδρομές στις Γαλλικές, Ιταλικές και Ελβετικές Άλπεις. Ο Τερέ σκαρφαλώνοντας συχνά με σχοινοσύντροφο τον Λουΐ Λασενάλ, του οποίου την τεχνική φαίνεται ότι εκτιμούσε, έσπασε πολλά ρεκόρ ταχύτητας αναβάσεων.

Ορειβασία

Ο Τερέ ήταν μέλος της απόστολής του Μορίς Ερζόγκ (Maurice Herzog) το 1950 στο Αναπούρνα, την υψηλότερη και πρώτη κορυφή 8.000 μ. που είχε κατακτηθεί (αν και ορειβάτες όπως ο Τζορτζ Μάλορι, ο Άντριου Ιρβάιν, κ.ά είχαν προσεγγίσει μεγαλύτερο υψόμετρο στο Έβερεστ κατά τη δεκαετία του 1920). Ο Τερέ δεν πάτησε στην κορυφή του Αναπούρνα, αλλά μαζί με τον Σέρπα Αντζίμπα βοήθησε τους Μορίς Ερζόγκ και Λουΐ Λασενάλ που επιχείρησαν την κορυφή, να κατέβουν από το βουνό. Τόσο ο Ερζόγκ, όσο και ο Λασενάλ είχαν υποστεί κρυοπαγήματα, που τους κόστισαν ακρωτηριασμό στα κάτω άκρα
Παρά τα συγκεκριμένα γεγονότα, η γαλλική ομάδα επέστρεψε στο Παρίσι θριαμβευτικά και το βιβλίο του Ερζόγκ Annapurna έγινε μπεστ σέλερ.
Ο Τερέ συμμετείχε επίσης στη μεγάλη προσπάθεια διάσωσης τεσσάρων ορειβατων που παγιδεύτηκαν στη  βόρεια όψη του Άιγκερ το 1957. Αυτή η αποστολή είναι το κεντρικό θέμα του διάσημου βιβλίου του Τζακ Όλσεν Αναρρίχηση στην Κόλαση, στο οποίο αναφέρονται οι δεξιότητες και το θάρρος του Τερέ.
Στα τέλη της δεκαετίας του 50 ο Τερέ έκανε αρκετές πρώτες αναβάσεις στο Περού, ανάμεσά τους η υψηλότερη κορυφή των κεντρικών Άνδεων το Χουαντσάν. Επίσης έκανε πρώτες αναβάσεις σε χαμηλότερες αλλά δυσκολότερες κορυφές όπως η Γουΐλα Γουΐκι, η Ταουλιράγιου και η Τσακραράγιου, πιθανώς η δυσκολότερη κορυφή στις Περουβιανές Άνδεις. Μία από τις καλύτερες αναβάσεις του Τερέ έγινε στο όρος Γιάνου στο Νεπάλ, το 1962. Σκαρφάλωσε, επίσης, το Νιλγκίρις κοντά στο Αναπούρνα, και οδήγησε την επιτυχημένη πρώτη ανάβαση το 1964 του όρους Χάντιγκτον, στην Αλάσκα, από τη βορειοδυτική κόψη.

Θάνατος

Ο Τερέ πέθανε κατά τη διάρκεια μιας ευκολης σχετικά αναρρίχησης στο Βερκόρ, νότια της Γκρενόμπλ στις 19 Σεπτεμβρίου 1965, αρκετά χρόνια μετά την έκδοση του βιβλίου του, Κατακτητές του Άχρηστου. ο Τάφος του βρίσκεται στο Σαμονί, στη Γαλλία. Το όνομά του δόθηκε σε μια πλατεία ΝΔ της πόλης.
Μεντεφέρα

Ιστορία

Η Μεντεφέρα ιδρύθηκε τον πέμπτο αιώνα π.Χ. Εξελίχθηκε σε μια σημαντική πόλη του Αξουμιτικού πολιτισμού. Πολλά κτίρια έχουν ανασκαφεί από το 1959, και έχουν βρεθεί σταυροί και τοπικά Ρωμαϊκά νομίσματα. Πολλές περιοχές, συμπεριλαμβανομένων τάφων, δεν έχουν ακόμη διερευνηθεί.
Η πόλη είναι τώρα μια πολυσύχναστη πόλη στην αγορά σε μια εύφορη περιοχή της Ερυθραίας. Είναι ένα μέρος όπου μικρής και μεγάλης κλίμακας εργοστάσια παράγουν διαφορετικά προϊόντα.

Τοποθεσία

Μερικά χωριά στην περιοχή της Μεντεφέρα είναι το Γκούχτσεα (ጉሕጭዓ), Κσαντ Νταάρο (ክሳድ ዳዓሮ), και Άντι Μπάνα (አዲ ባና).
Ερμείας ο απολογητής

Βίος

Είναι πρόσωπο το οποίο αγνοεί η αρχαία γραμματεία. Η υπόθεση πως το όνομά του είναι συντομευμένη μορφή του αιρετικού Ερμογένη είναι εσφαλμένη. Φέρεται συγγραφέας του Διασυρμός των έξω φιλοσόφων. Επειδή στα τέλη του 2ου αιώνα υπήρχε έντονο το ενδιαφέρον για το θέμα την αποτίμησης της φιλοσοφίας από χριστιανικής σκοπιάς και είχε αρχίσει η διάκριση ανάμεσα σε έξω και έσω φιλοσόφους, δηλαδή εθνικούς και χριστιανούς, πρέπει να τοποθετηθεί η δράση του Ερμεία στα τέλη αυτής της περιόδου.
Δημοτικό Γυμναστήριο Αιγάλεω «Σταύρος Βενέτης»

Ιστορικό

Το Κλειστό Γυμναστήριο Αιγάλεω θεμελιώθηκε το 1972, ενώ τα εγκαίνιά του πραγματοποιήθηκαν την Κυριακή 11 Μαρτίου 1973, παρουσία πολλών αθλητικών παραγόντων καθώς και του τότε δημάρχου της πόλης Ορφέα Τζανετόπουλου.

Χρήση

Παραχωρείται από το Δήμο Αιγάλεω στις ομάδες της Πόλης για τις ανάγκες των τμημάτων τους ανδρών - γυναικών καλαθοσφαίρης και πετοσφαίρισης των ΑΟ Αιγάλεω, Μ.Ε.Λ.Α.Σ ο Αγιος Ελευθέριος Αιγάλεω, Διαγόρας Δρυοπιδέων.
White Blood Cells

Επιπλέον DVD

Μερικές εκδόσεις περιείχαν ένα DVD.
Βίρτους

Στη ρωμαϊκή μυθολογία η Βίρτους (Virtus)  ήταν η θεότητα της γενναιότητας και της στρατιωτικής ισχύος, η προσωποποίηση της ρωμαϊκής δύναμης. Στην ελληνική μυθολογία ταυτιζόταν με την Αρετή.
Η Βίρτους σχετιζόταν με τον θεό Χόνος (Honos) που ήταν η προσωποποίηση της τιμής, και συχνά τιμάται μαζί με αυτόν. Το 210 π.Χ. ο Marcus Claudius Marcellus έκανε τα σχέδια για την κατασκευή κοινού ναού για τις δύο θεότητες, αλλά το κολέγιο των ποντιφικών αντέδρασε με την αιτιολογία ότι αν γινόταν ένα θαύμα στον ναό δεν θα ήξεραν οι ιερείς σε ποιόν θεό να αποδώσουν τιμές. Έτσι κατασκευάστηκαν ξεχωριστοί ναοί για τον Χόνος και τη Βίρτους. Ο ναός της Βίρτους κατασκευάστηκε κοντά στην πύλη Καπένα και ανακαινίστηκε αργότερα από τον Βεσπιανό.
Η Βίρτους εμφανίζεται με πολλά πρόσωπα, π.χ. σε νομίσματα έχει τη μορφή γέρου ή νεαρού άνδρα. Tο 1776 η Αμερικάνικη πολιτεία της Βιρτζίνια στο νέο νόμισμα των τεσσάρων δολαρίων είχε στη μία πλευρά τη μορφή της Βίρτους.
1347 Πατρίς

Φυσικά χαρακτηριστικά

Η μέση διάμετρος της Πατρίδος εκτιμάται σε 32,40 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,0386. Η Πατρίς περιστρέφεται γύρω από τον εαυτό της μία φορά κάθε 25 ως 35 ώρες περίπου, μία αργή περιστροφή για αστεροειδή.
2136 Τζούγκτα

Φυσικά χαρακτηριστικά

Τα φυσικά χαρακτηριστικά της Τζούγκτας είναι άγνωστα.
Κέρματα ευρώ

Το ευρώ (EUR ή €) είναι το νόμισμα 19 κρατών μελών της Ευρωπαϊκής Ένωσης (Ε.Ε.). Κέρματα εκδίδουν οι εξής χώρες: Αυστρία, Βέλγιο, Γαλλία, Γερμανία, Ελλάδα, Εσθονία, Ιρλανδία, Ισπανία, Ιταλία, Κύπρος, Λετονία, Λιθουανία, Λουξεμβούργο, Μάλτα, Ολλανδία, Πορτογαλία, Σλοβακία, Σλοβενία και Φινλανδία, καθώς και το Μονακό, ο Άγιος Μαρίνος, το Βατικανό και η Ανδόρρα, σύμφωνα με νομισματική συμφωνία με τα μέλη της Ε.Ε. Το ευρώ χρησιμοποιούν επίσης το Μαυροβούνιο και το Κόσοβο. Τα κέρματα ευρώ και τα τραπεζογραμμάτια ευρώ κυκλοφόρησαν την 1η Ιανουαρίου 2002.
Τα κέρματα έχουν μία κοινή και μία εθνική όψη. Στην κοινή όψη απεικονίζονται η αξία του κέρματος και ένας χάρτης της Ευρώπης. Σχεδιαστής της είναι ο Βέλγος Luc Luyckx. Η εθνική όψη διαφέρει για κάθε χώρα. Όλα τα κέρματα έχουν στο σχέδιό τους και τα 12 αστέρια της Ευρωπαϊκής Ένωσης και την ημερομηνία κοπής τους (Το Βέλγιο, η Γαλλία, η Ισπανία, το Μονακό, η Ολλανδία και η Φινλανδία είναι οι μοναδικές χώρες που έχουν κέρματα με ημερομηνία κοπής πριν το 2002).
Ένα ευρώ διαιρείται σε 100 λεπτά και υπάρχουν 8 διαφορετικές αξίες. Αν και το ευρώ σε όλες τις χώρες έχει το ίδιο όνομα, για την υποδιαίρεσή του χρησιμοποιείται ο όρος cent (σεντ). Στην Ελλάδα χρησιμοποιείται ο όρος λεπτό καθώς και παλιότερα το λεπτό αποτελούσε υποδιαίρεση της δραχμής, ενώ στην Κύπρο ονομάζεται σεντ.

Κέρματα μικρής αξίας

Τα κέρματα των € 0,01 και € 0,02 δεν χρησιμοποιούνται στη Φινλανδία και στην Ολλανδία. Οι χώρες αυτές θεώρησαν ότι τα κέρματα αυτά έχουν δυσανάλογα μεγάλο διαχειριστικό κόστος, και έτσι σταμάτησαν την παραγωγή τους. Τα κέρματα αυτά παραμένουν νόμιμα, απλά οι τιμές στρογγυλοποιούνται στο πλησιέστερο πεντάλεπτο (€ 0,05). Έτσι, τιμές που λήγουν σε € 0,01, € 0,02, € 0,06 και € 0,07 στρογγυλοποιούνται προς τα κάτω, ενώ αυτές που λήγουν σε € 0,03, € 0,04, € 0,08 και € 0,09 προς τα πάνω. Η στρογγυλοποίηση εφαρμόζεται στο τελικό ποσό μόνο, ενώ οι καθαρές τιμές (προ ΦΠΑ για παράδειγμα) εμφανίζονται ακόμη σε υποδιαιρέσεις του ενός λεπτού (€ 0,01).
Λόγω του γεγονότος ότι τα δύο αυτά κράτη έχουν εκδώσει λίγα κέρματα αυτών των αξιών μέχρι τη διακοπή της παραγωγής τους, τα κέρματα αυτά έχουν ιδιαίτερη αξία για τους συλλέκτες.

Χρυσά και ασημένια συλλεκτικά κέρματα

Η παράδοση ορισμένων κρατών να εκδίδουν σειρές χρυσών και αργυρών κερμάτων, έχει συνεχιστεί και στην εποχή του ευρώ. Τα νομίσματα αυτά όμως δεν είναι νόμιμο χρήμα και δεν μπορούν να κυκλοφορήσουν στην αγορά. Σε κάθε περίπτωση, ο σκοπός έκδοσης τέτοιου είδους νομισμάτων είναι καθαρά συλλεκτικός και δεν υπάρχει πρόθεση έκδοσης νόμιμου χρήματος. Εξάλλου, σε αυτές τις περιπτώσεις νομισμάτων, η αξία του υλικού υπερβαίνει κατά πολύ την ονομαστική αξία του κέρματος.
Απόστολος Ματθαίος

Αγιογραφία

Η αγιογράφηση του Ευαγγελιστή Ματθαίου, όπως και των άλλων τριών ευαγγελιστών,  φέρεται σ΄ όλες τις ορθόδοξες εκκλησίες σε μία από τις τέσσερις μεγάλες κόγχες που δημιουργούνται στη βάση των τεσσάρων τόξων επί των οποίων στηρίζεται ο τρούλος των εκκλησιών.
Κωνσταντίνος Δημητριάδης (γλύπτης)

Η ζωή του

Σπούδασε γλυπτική στο Σχολείο των Τεχνών της Αθήνας (την μετέπειτα Ανωτάτη Σχολή Καλών Τεχνών) με δάσκαλο το Γεώργιο Βρούτο. Το 1903 έλαβε την Αβερώφειο υποτροφία για να συνεχίσει τις σπουδές του στο Μόναχο. Τον επόμενο χρόνο, μετακόμισε στο Παρίσι, όπου σπούδασε στην Ακαδημία της Γκραντ Σωμιέρ (Académie de la Grande Chaumière) και στη Σχολή Καλών Τεχνών (École des Beaux-Arts). Το 1905 άνοιξε δικό του εργαστήριο στο Παρίσι, ενώ αργότερα άνοιξε και δεύτερο εργαστήριο στο Λονδίνο.
Παντρεύτηκε πρώτη φορά με πολιτικό γάμο την γαλλίδα Ανζέλ Μοντέιγ (Angele Monteil) το 1908, αλλά ο γάμος αυτός κατέληξε στο διαζύγιο το 1927. Το 1928 παντρεύτηκε στο Παρίσι, με ορθόδοξο γάμο, την Σόνια Δ. Μαριέττη.
Συμμετείχε στους Ολυμπιακούς Αγώνες του 1924 στο Παρίσι, όχι σε αθλητικό αγώνισμα αλλά στη γλυπτική, αφού το πρόγραμμα των αγώνων περιελάμβανε και καλλιτεχνικούς αγώνες. Το έργο του Ο δισκοβόλος (Discobole Finlandais) κέρδισε το χρυσό μετάλλιο. Το έργο αυτό σήμερα βρίσκεται στη Νέα Υόρκη, ενώ αντίγραφό του βρίσκεται στην Αθήνα, απέναντι από το Παναθηναϊκό Στάδιο.
Το 1930 επέστρεψε στην Αθήνα και, με παρέμβαση του Ελευθέριου Βενιζέλου, διορίστηκε πρώτος διευθυντής της Ανωτάτης Σχολής Καλών Τεχνών και καθηγητής της γλυπτικής, θέση που διατήρησε έως το θάνατό του. Σ' αυτόν οφείλεται η ίδρυση των πρώτων παραρτημάτων της Σχολής στους Δελφούς, την Ύδρα και τη Μύκονο, ενώ με δική του πρωτοβουλία πραγματοποιήθηκε η ελληνική συμμετοχή στην 20ή Μπιενάλε της Βενετίας το 1936.
Συνεργάστηκε επίσης με τους καλλιτέχνες Φωκίωνα Ρώκ και Θωμά Θωμόπουλο για το μνημείο του Αγνώστου Στρατιώτου στην Πλατεία Συντάγματος της Αθήνας (1932). Το 1936 εκλέχτηκε τακτικό μέλος της Ακαδημίας Αθηνών και το 1937 τιμήθηκε με το Εθνικό Αριστείο Γραμμάτων και Τεχνών. Το 1938 συμμετείχε στην Πανελλήνια Έκθεση.
Οι προτομές και τα άλλα δημόσια μνημεία που δημιούργησε ο Δημητριάδης χαρακτηρίζονται ως έργα ρεαλιστικά και δεν διαφέρουν σημαντικά από άλλα έργα της εποχής του. Ωστόσο, το υπόλοιπο έργο του Δημητριάδη, το ιδιωτικό, είναι πολύ επηρεασμένο από το έργο του γάλλου γλύπτη Αύγουστου Ροντέν ως προς την επιλογή και την απόδοση των θεμάτων του. Στο ιδιωτικό του έργο, ο Δημητριάδης έδωσε έμφαση στην κίνηση και το στιγμιαίο και επεξεργάσθηκε την ανθρώπινη ανατομία σε βαθμό που να την κάνει αλληγορικό σύμβολο κατά τα πρότυπα του Ροντέν. Τέτοια έργα του ήταν Οι νικημένοι της ζωής (1905–1914), πολυπρόσωπη εικονογραφική σύνθεση με δώδεκα παραστάσεις που ο γλύπτης δεν ολοκλήρωσε εξαιτίας της κήρυξης του Α΄ Παγκοσμίου Πολέμου, ο Γυναικείος κορμός (1920, Εθνική Πινακοθήκη, έργο 505) και η Χορεύτρια (1920, Εθνική Πινακοθήκη, έργο 1888).
Σιγισμούνδος Γ΄ της Πολωνίας

Βιογραφία

Ο Σιγισμούνδος, αφού εκλέχθηκε από την Κοινοπολιτεία της Πολωνίας με το μεγάλο δουκάτο της Λιθουανίας το 1587, κατάφερε να γίνει το 1592 και βασιλιάς της Σουηδίας, επιτυγχάνοντας έτσι να ενώσει τις χώρες αυτές στο πρόσωπό του. Αλλά το 1599 εκτοπίστηκε από τη Συνέλευση της Σουηδίας και το θείο του Κάρολο Θ΄, που έγινε βασιλιάς της Σουηδίας. Δεν έπαυσε να προσπαθεί να ανακτήσει τη χαμένη θέση.
Αφού νίκησε εσωτερικούς εχθρούς, εκμεταλλεύτηκε την Περίοδο των Αναστατώσεων στη Ρωσία και κατέλαβε τη Μόσχα (1610-12) και μετά το Σμολένσκ. Καθώς πολεμούσε τους Οθωμανούς στη Μολδαβία (1617-21) εισέβαλε στη χώρα του ο υιός του Καρόλου Θ΄, ο Γουσταύος Β΄ Αδόλφος αποσπώντας του τη Ρίγα και την Πολωνική Λιβονία. Έτσι η προσπάθειά του για ανάκτηση του Σουηδικού στέμματος τον ζημίωσε εδαφικά και μείωσε το διεθνές κύρος του. 
Στην εποχή του η δύναμη της Κοινοπολιτείας Πολωνίας-Λιθουανίας έφτασε στο απόγειό της ως προς το κύρος και την οικονομική της επιρροή. Ο υιός του Βλαδίσλαος Δ΄ ανήγειρε μια στήλη προς τιμήν του. Ταυτόχρονα εκδηλώθηκαν συμπτώματα παρακμής, που θα οδηγήσουν την Κοινοπολιτεία στη διάλυσή της. Λαϊκές ιστορίες τον παρουσιάζουν ως την αιτία της καταστροφής αυτής. Είναι λοιπόν μια αμφιλεγόμενη προσωπικότητα.
Καχεξία

Με τον όρο καχεξία περιγράφεται στην ιατρική το αποτέλεσμα του χρόνιου υποσιτισμού συνήθως λόγω κάποιας σοβαρής ασθένειας. Χαρακτηριστικά της καχεξίας είναι η σημαντική απώλεια βάρους έντονη ωχρότητα, αδυναμία και λιποθυμικές τάσεις . Πολύ συχνά με τον όρο καχεξία αναφέρεται και η νόσος που την προκάλεσε (καρκινική καχεξία, πνευμονική καχεξία κτλ)
Η σημαντική διαφορά της καχεξία από την ασιτία είναι ότι στην ασιτία με την κατάλληλη διατροφική αγωγή επαναπροσλαμβάνεται βάρος και ο οργανισμός επανακάμπτει, ενώ στη καχεξία η απώλεια βάρους είναι δύσκολα αναστρέψιμη.

Αποτελέσματα της καχεξίας

Η καχεξία έχει ως αποτέλεσμα την απώλεια των λιπαρών αποθεμάτων και της μυικής μάζας. Το μεδούλι συρρικνώνεται και αλλοιώνεται. Τα εσωτερικά όργανα ατροφούν. Ο καρδιακός μυς αδυνατίζει.

Θεραπεία

Η καχεξία θεραπεύεται με αποκλειστικά μέτρα διατροφής .
Βασιλικά Ανώγεια Ηρακλείου

Δ.Δ. Βασιλικών Ανωγείων

Το Δημοτικό διαμέρισμα των Βασιλικών Ανωγείων (με 334 κατοίκους το 2001) έχει έδρα του το ομώνυμο χωριό και 1 ακόμα οικισμό. Είναι οι Φλαθιάκες με 118 κατοίκους το 2001. Χτισμένες σε υψόμετρο 190μ. βρίσκονται στα βορειοδυτικά των Ανωγείων. Στον οικισμό βρίσκεται η εκκλησία των Αγίων Πάντων.

Ιστορικά στοιχεία

Το τοπωνύμιο Ανώγεια απαντάται και σε άλλους νομούς στην Κρήτη. Το Βασιλικά δεν είναι εξακριβωμένο από πού προήλθε. Τα Ανώγεια αναφέρονται στο έγγραφο διανομής των φέουδων του 1182: "Έχοντες οι άρχοντες Φωκάδες εις τα μέρη του Χανδάκου και Ρεθύμνης τα σταυρωτά βουνά με τα βασιλικά και τοξικά ανώγια. Ωστόσο στην απογραφή του Καστροφύλακα (Κ 103) αναφέρεται ως Anogia Catto με 331 κατοίκους και Anogia Apanno με 50 κατοίκους και στους καταλόγους των Μπαρότση αναφέρεται και Μπασιλικάτα, όπως και σε μεταγενέστερη απογραφή των Τούρκων του 1671. Στις απογραφές αυτές παραλείπεται το προσωνύμιο Βασιλικά. Με βάση τις πληροφορίες του Καστροφύλακα υπήρχε και το Απάνω Χωριό, σε απόσταση 200μ. όπου βρίσκεται σήμερα το κοιμητήριο του χωριού. Το χωριό αυτό καταστράφηκε και δεν είναι γνωστό πότε έγινε αυτό.
Κομητεία

Μια κομητεία είναι μια υποδιαίρεση της διοικητικής διαίρεσης της τοπικής αυτοδιοίκησης μέσα σε μια χώρα. Μια κομητεία μπορεί να έχει πόλεις και κωμοπόλεις μέσα στην έκταση της.

Ιστορία

Αρχικά, στην ηπειρωτική Ευρώπη, μια κομητεία (county, comté, Grafschaft) ήταν η γη κάτω από τη δικαιοδοσία ενός κόμητα (comte, Graf).  Ο όρος county προέρχεται από τη Βρετανία και εισάχθηκε από τους Νορμανδούς κατά την κατάκτηση των βρετανικών νησιών από αυτούς.
Οι Κόμητες καλούνται earls στην μετα-Κελτική Βρετανία και την Ιρλανδία - ο όρος είναι από το Παλαιό Νορμανδικό  jarl και εισάχθηκε από τους Βίκινγκς, αλλά δεν υπάρχει  συσχετισμός ανάμεσα στις κομητείες και τα "earldoms".

Χρήση

Η κομητεία χρησιμοποιείται ως διοικητική υποδιαίρεση σε αρκετές χώρες του κόσμου. Ανάλογα με τη χώρα, μπορεί να έχει διαφορετικό μέγεθος και σχέση με άλλες μονάδες της τοπικής αυτοδιοίκησης: μπορεί οι Δήμοι και οι Κοινότητες να υπάγονται διοικητικά σε αυτές, ή όχι. Το μέγεθος μια κομητείας μπορεί να ποικίλλει, από μια μικρή έκταση λίγων τετραγωνικών χιλιομέτρων και μερικές εκατοντάδες κατοίκους, έως εκτάσεις μεγαλύτερες από χώρες και πληθυσμούς εκατομμυρίων. Η Κομητεία του Λος Άντζελες, στις ΗΠΑ, έχει σχεδόν 10.000.000 κατοίκους και αν ήταν ανεξάρτητο κράτος, το ΑΕΠ του θα ήταν μεταξύ των 20 μεγαλύτερων κρατών του κόσμου.
Άνω Αυστρία

Καταβολές

Για μεγάλο διάστημα στην διάρκεια του Μεσαίωνα, μεγάλο μέρος της Άνω Αυστρίας ανήκε στο Δουκάτο της Στυρίας. Στα μέσα του 13ου αιώνα έγινε γνωστή ως το Πριγκιπάτο επί του Ποταμού Ενς, με το όνομα αυτό να καταγράφεται για πρώτη φορά το 1264. (Εκείνη την εποχή, ο όρος «Άνω Αυστρία» περιελάμβανε, επίσης, το Τιρόλο, καθώς και διάφορες διάσπαρτες κτήσεις των Αψβούργων στη Νότια Γερμανία.)
Το 1490, στην περιοχή παραχωρήθηκε ένας συγκεκριμένος βαθμός ανεξαρτησίας εντός της Αγίας Ρωμαϊκής Αυτοκρατορίας, λαμβάνοντας το καταστατικό του πριγκιπάτου. Προς το 1550, η πλειοψηφία των κατοίκων της ήταν Προτεστάντες στο δόγμα. Το 1564, η Άνω Αυστρία, μαζί με την Κάτω Αυστρία και τα εδάφη της Βοημίας, περιήλθαν υπό τον έλεγχο του Αγίου Ρωμαίου Αυτοκράτορα Μαξιμιλιανού Β΄.
Στις αρχές του 17ου αιώνα, τέθηκε σε εφαρμογή η αντιμεταρρύθμιση από τον Αυτοκράτορα Ροδόλφο Β΄ και τον διάδοχό του, Ματτίας. Μετά από στρατιωτική εκστρατεία, η περιοχή περιήλθε υπό τον έλεγχο της Βαυαρίας για μερικά χρόνια στις αρχές του 17ου αιώνα.
Το Ίνφιρτελ παραχωρήθηκε από το Δουκάτο της Βαυαρίας στην Άνω Αυστρία μέσω της Συνθήκης του Τέσεν το 1779. Στην διάρκεια των Ναπολεόντειων Πολέμων, η Άνω Αυστρία κατελήφθη από τα γαλλικά στρατεύματα αρκετές φορές.

Σήμερα

Το 1918, μετά την κατάρρευση της Αυστροουγγαρίας, η ονομασία Oberösterreich χρησιμοποιήθηκε για τον ορισμό της επαρχίας της νέας Αυστρίας. Μετά την προσάρτηση της Αυστρίας από τον Αδόλφο Χίτλερ, ο Ναζιστής δικτάτορας ο οποίος είχε γεννηθεί στην πόλη της Άνω Αυστρίας, Μπράουναου αμ Ιν, και είχε μεγαλώσει στην Άνω Αυστρία, κατέστησε την Άνω Αυστρία ως το Ράιχσγκαου του Άνω Δούναβη, αν και αυτό περιελάμβανε, επίσης, το νότιο τμήμα της Σουδητίας, η οποία είχε προσαρτηθεί από την Τσεχοσλοβακία, καθώς και ένα μικρό τμήμα της Στυρίας. Το 1945, η Άνω Αυστρία διαιρέθηκε στην Αμερικάνικη ζώνη ελέγχου στα νότια και την Σοβιετική ζώνη ελέγχου στα βόρεια.
Σήμερα, η Άνω Αυστρία αποτελεί την σημαντικότερη βιομηχανική περιοχή της Αυστρίας. Το 2009, η περιοχή ήταν υπεύθυνη για το ένα τέταρτο των αυστριακών εξαγωγών.

Διοικητικές υποδιαιρέσεις

Η Άνω Αυστρία είναι ιστορικά χωρισμένη σε τέσσερις περιοχές (Viertel, «τέταρτα»): το Χάουσρουκφιρτελ, το Ίνφιρτελ, το Μύλφιρτελ και το Τράουνφιρτελ.
Από διοικητικής άποψης, το κρατίδιο είναι χωρισμένο σε 15 διαμερίσματα, τρεις πόλεις (Statutarstädte) και 442 δήμους.